Վաղուց ժամանակն է Հայաստանի Հանրապետությունում օրենք ունենալու, որով արգելվում են` կատեգորիկ արգելվում են հանրային սննդի վայրերում մասնավոր կենդանաբանական այգիներ ու տներում վայրի գազաններ պահելը: Օրինակ` Ծաղիկ Ռուբոն վագրեր է պահում, նաև բուծում է և գեներալ Մանվելի վագրն էլ ինքն է տվել` ըստ մամուլի հրապարակումների։ Ժամանակին 2 վագր է բերել դրսից, որ ձագեր են ունեցել, հիմա 25, թե 27 վագր ունի։ Պատկերացնու՞մ եք` այդ գազանների խնամքը, սնունդը, պահելը: Ֆինանսական ծախսերը: Ծաղիկ Ռուբոն կարող է իր վագրերին ավելի լավ է պահում, քան Գագիկ Ծառուկյանն իր առյուծներին, հարցը դա չէ: Հարցը բարոյական է` չի կարելի գիշատիչներին զրկել իրենց բնական որակներից, դարձնել ձեռնասուն կատուներ` նրանցով զվարճանալու համար: Դա հակամարդկային է: Օրինակ` Ռուբեն Գևորգյանը հայտարարել է, որ վագրեր չի բուծում. «Բուծելն էն է, որ վագրերին վաճառում ես։ Ես հո կոլխոզ չե՞մ, որ վագր բուծելով զբաղվեմ։ Ես որ վագրերին նայում եմ, հանգստանում եմ, առօրյա անցուդարձից կտրվում եմ»։ Պատկերացրիք` հանգստի ինչ էկզոտիկա կա Հայաստանում: Իսկ եթե Ծաղիկ Ռուբոն «հանգստանար» կրակին նայելիս, ամեն օր հրդե՞հ էր սարքելու: